Reën bring verligtingJaco Nel van Rouxville in die Vrystaat bewonder die water in sy reënmeter Foto: Anso Nel Reën het welkome verligting gebring vir verskeie dele van die land wat die laaste paar weke geteister is deur erge hitte en droogte. Musa Mkhwanazi, senior wetenskaplike in die klimaatsinligtingskantoor by die weerdiens het bevestig dat daar van 08:00 Sondagoggend tot 08:00 Maandagoggend 17 mm by die Johannesburgse-lughawe gemeet is; 45 mm by Mara in Limpopo; 27 mm by Lichtenburg in Noordwes; 9 mm by Frankfort in die Vrystaat en 15 mm by Margate in KwaZulu-Natal. Vir die volgende 24 uur het die sluise van die hemel behoorlik oopgemaak: by Irene naby Pretoria is 23 mm gemeet en by Unisa, ŉ paar kilometer daarvandaan, het 42 mm reën geval. Volgens Mkhwanazi was daar ook in Mpumalanga verligting toe 43 mm by Amersfoort en 13 mm by Bethal gemeet is. Die weerdiens het bevestig 17 mm is by Thabazimbi in Limpopo gemeet en 24 mm by Bela-Bela (Warmbad). Kromdraai buite Potchefstroom in Noordwes het 54 mm aangeteken, Ventersdorp 17 mm en 15 mm by Ottosdal. Die Vrystaat, wat erg onder die hitte gebuk gegaan het, het ook goeie reënval gehad. “Wepener het 72 mm gemeet, Warden 17 mm, Bethlehem 22 mm, Ficksburg 24 mm en Bloemfontein 15 mm,” het Mkhwanazi gesê. Volgens Mkhwanazi het Kimberley en Kuruman in die Noord-Kaap onderskeidelik 18 mm en 15 mm se reënval gehad. In KwaZulu-Natal is 37 mm in Paddock gemeet, 20 mm in Greytown en 14 mm in Vryheid. Volgens die weerdiens word reën binne die komende week nog oor groot dele van die land verwag. Het jy foto’s van die reën geneem? Stuur jou foto’s gerus aan ons met agtergrond oor die foto, persoon se naam (indien daar iemand in die foto is), waar die foto geneem is en wie die foto geneem het. Stuur dit aan [email protected].